A második világháború szeptember 1-ei kitörését követően Orlik a Wielkopolska lovasdandár alá tartozó 71. páncéloscsoportba került, ahol az egyik TKS típusú, 20 mm-es gépágyúval felszerelt lengyel kisharckocsi parancsnoka lett. Orlik egységével hamarosan komoly harcokban vett részt a szeptember 9-én kezdődő bzurai csatában. 1939. szeptember 14-én Brochów közelében páncéloscsoportja összecsapott az ellenséges páncélosokkal. Orlik az ütközetben a német 4. páncéloshadosztály három tankját is megsemmisítette. Négy nappal később, szeptember 18-án, Pociecha mellett zajló harcokban a német 1. könnyűhadosztály három Panzer 35(t) típusú tankját lőtte ki. A páncélos összecsapásban elhunyt a német szakaszparancsnok, Wiktor IV Albrecht von Ratibor herceg is. Szeptember 19-én Orlik Sierakównál vívott csatát a német egységekkel, ahol a lengyel tankok 20 német páncélost semmisítettek meg, melyből hetet Orlik páncélosa lőtt ki.